NÁRODNÁ RADA SLOVENSKEJ REPUBLIKY

**VIII. volebné obdobie**

CRD-2164/2022

**1235a**

**S p o l o č n á s p r á v a**

**výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 414/2012 Z. z. o obchodovaní s emisnými kvótami a o zmene a doplnení niektorých zákonov v znení neskorších predpisov (tlač 1235) vo výboroch Národnej rady Slovenskej republiky v druhom čítaní**

Výbor Národnej rady Slovenskej republiky pre pôdohospodárstvo a životné prostredie ako gestorský výbor k vládnemu návrhu zákona podáva Národnej rade Slovenskej republiky v  súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky:

**I.**

Národná rada Slovenskej republiky uznesením č. 1737 z 20. októbra 2022 pridelila vládny návrh zákona, ktorým sa mení a dopĺňa zákon č. 414/2012 Z. z. o obchodovaní s emisnými kvótami a o zmene a doplnení niektorých zákonov v znení neskorších predpisov (tlač 1235) na prerokovanie týmto výborom:

**Ústavnoprávnemu výboru Národnej rady Slovenskej republiky,**

**Výboru Národnej rady Slovenskej republiky pre hospodárske záležitosti a**

**Výboru Národnej rady Slovenskej republiky pre pôdohospodárstvo a životné prostredie.**

Za gestorský výbor určila Výbor Národnej rady Slovenskej republiky pre pôdohospodárstvo a životné prostredie.

Výbory prerokovali predmetný vládny návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Výbory Národnej rady Slovenskej republiky, ktorým bol vládny návrh zákona pridelený zaujali k nemu nasledovné stanoviská:

Ústavnoprávny výbor Národnej rady Slovenskej republiky uznesením č. 637 z 24. novembra 2022 s vládnym návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

Výbor Národnej rady Slovenskej republiky pre hospodárske záležitosti dňa 28. novembra 2022 **neprijal** uznesenie, keďže návrh uznesenia **nezískal potrebný súhlas nadpolovičnej väčšiny prítomných členov výboru** podľa § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Výbor Národnej rady Slovenskej republiky pre pôdohospodárstvo a životné o vládnom návrhu dňa 24. novembra 2022 **nerokoval,** nakoľko podľa § 52 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **nebol uznášaniaschopný**.

**IV.**

Z uznesení výborov Národnej rady Slovenskej republiky, uvedených v bode III. tejto správy, vyplývajú tieto pozmeňujúce a doplňujúce návrhy s odporúčaním gestorského výboru:

1. **K čl. I bodu 12 (§ 5 ods. 5)**

V čl. I bode 12 sa slová „plynov; táto organizácia je vnútroštátnym správcom“ nahrádzajú slovami „plynov (ďalej len „vnútroštátny správca“)“.

*Odôvodnenie k bodu 1: Legislatívno-technická úprava vzhľadom na skutočnosť, že ďalej sa v texte zákona používa iba pojem „vnútroštátny správca“.*

**Ústavnoprávny výbor Národnej rady Slovenskej republiky**

**Gestorský výbor odporúča schváliť**

1. **K čl. I bodom 18 a 19 (§ 6 ods. 4)**

V čl. I bodoch 18 a 19 sa slová „ods. 4“ nahrádzajú slovami „ods. 5“.

*Odôvodnenie k bodu 2: Legislatívno-technická úprava vzhľadom na prečíslovanie odsekov v novelizačnom bode 17.*

**Ústavnoprávny výbor Národnej rady Slovenskej republiky**

**Gestorský výbor odporúča schváliť**

1. **K čl. I bodu 27 (nadpis § 10)**

V čl. I bode 27 sa slovo „povinným“ nahrádza slovami „povinným účastníkom“.

*Odôvodnenie k bodu 3:* *Legislatívno-technická úprava dopĺňa označenie subjektu v súlade s Legislatívnymi pravidlami tvorby zákonov č. 19/1997 Z. z.*

**Ústavnoprávny výbor Národnej rady Slovenskej republiky**

**Gestorský výbor odporúča schváliť**

1. **K čl. I bodu 56 [§ 26 ods. 1 písm. u) a v)] a bodom 61 a 62 [§ 27 ods. 1 písm. h) a o)]**

V čl. I bode 56 [§ 26 ods. 1 písm. u) a v)] a bodoch 61 [§ 27 ods. 1 písm. h)] a 62 [§ 27 ods. 1 písm. o)] sa slová „o rozhodnutí“ nahrádzajú slovami „týkajúcu sa rozhodnutia“.

*Odôvodnenie k bodu 4:* *Ide o formulačnú úpravu za účelom zlepšenia zrozumiteľnosti textu.*

**Ústavnoprávny výbor Národnej rady Slovenskej republiky**

**Gestorský výbor odporúča schváliť**

1. **K čl. I bodu 58 (úvodnej vete k poznámke pod čiarou)**

V čl. I bode 58 úvodnej vete k poznámke pod čiarou sa číslovka „6“ nahrádza číslovkou „26“.

*Odôvodnenie k bodu 5:* *Ide o opravu zrejmej nesprávnosti.*

**Ústavnoprávny výbor Národnej rady Slovenskej republiky**

**Gestorský výbor odporúča schváliť**

1. **K čl. I bodu 78 (úvodnej vete k poznámke pod čiarou)**

V čl. I bode 78 úvodnej vete k poznámke pod čiarou sa slová „32 až 37, 41 a 42“ nahrádzajú slovami „32 až 35, 37, 38, 41 a 42“.

*Odôvodnenie k bodu 6:* *Ide o zosúladenie úvodnej vety s číslovaním samotných poznámok pod čiarou.*

**Ústavnoprávny výbor Národnej rady Slovenskej republiky**

**Gestorský výbor odporúča schváliť**

**V.**

Gestorský výbor odporúča o bodoch 1 až 6 zo spoločnej správy hlasovať spoločne s návrhom gestorského výboru uvedené body **schváliť**.

**VI.**

Gestorský výbor na základe stanovísk výborov k vládnemu návrhu zákona vyjadrených v ich uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky vládny návrh zákona, ktorým sa mení a dopĺňa zákon č. 414/2012 Z. z. o obchodovaní s emisnými kvótami a o zmene a doplnení niektorých zákonov v znení neskorších predpisov (tlač 1235) **schváliť s pripomienkami.**

Spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 414/2012 Z. z. o obchodovaní s emisnými kvótami a o zmene a doplnení niektorých zákonov v znení neskorších predpisov (tlač 1235a) vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre pôdohospodárstvo a životné prostredie č. 266 z 29. novembra 2022.

V citovanom uznesení výbor poveril spoločného spravodajcu výborov predložiť Národnej rade Slovenskej republiky spoločnú správu výborov a splnomocnil ho podať návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Jaroslav **K a r a h u t a,** v. r**.**

predseda výboru